SKRIFTLIG FORESPØRGSEL E-3677/01

af Alexandros Alavanos (GUE/NGL) til Kommissionen

(17. januar 2002)

Om: Tekniske gymnasier

I en nylig bekendtgørelse fra Sammenslutningen af Gymnasielærere nævnes det, at der på de tekniske gymnasier er alvorlig mangel på bøger, laboratorier, faglærere og videreuddannelsestilbud for lærere i de nye teknologier. De problemer, der hænger sammen med de ovennævnte mangler, har bevirket et fald i antallet af elever i de tekniske gymnasier og fører de elever, der forlader disse skoler, ud i social udstødelse, eftersom gymnasiet for disse unge absolut er den eneste udvej til at opnå færdigheder og erhvervsmæssige kvalifikationer. Ifølge lovgivningen om oprettelse af tekniske gymnasier har disse gymnasier til formål at integrere de unge erhvervsmæssigt på arbejdsmarkedet. I Grækenland er arbejdsløshedstallene for unge og elever, der forlader skolen, blandt de højeste i Unionen.

Ved Kommissionen, om den græske regering har forelagt programmer til imødegåelse af problemerne under henvisning til, at det i Rådets henstilling om gennemførelse af medlemsstaternes beskæftigelsespolitikker for Grækenlands vedkommende understreges, at uddannelsessystemerne kræver yderligere forbedring? Er der truffet foranstaltninger som led i det første handlingsprogram for uddannelse og grunduddannelse under den anden fællesskabsstøtteramme? Hvordan vurderer Kommissionen effektiviteten af disse foranstaltninger? Hvilke foranstaltninger er der planlagt som led i det andet handlingsprogram for uddannelse og grunduddannelse?

Svar afgivet på Kommissionens vegne af Anna Diamantopoulou

(21. februar 2002)

Kommissionen tillagde under forhandlingerne om den 3. EF-støtteramme (EFSR) 2000-2006 med de græske myndigheder manglen på bøger, laboratorier, faglærere og andre problemer i forbindelse med driften af tekniske gymnasier i Grækenland en særlig betydning. Undervisningsministeriet, som er den nationale myndighed i Grækenland, der er ansvarlig for den grundlæggende erhvervsuddannelse, er opmærksom på disse vanskeligheder.

Ifølge de oplysninger, Kommissionen har modtaget fra dette ministerium, er antallet af elever på de tekniske gymnasier i det akademiske år 2000-2001 vokset med næsten 7 % i forhold til det foregående år. Endvidere nærmer antallet af elever i de tekniske gymnasier sig mere og mere antallet af elever i enhedsgymnasiet. Denne tendens i retning af en øget efterspørgsel efter denne type undervisning viser, at der bør gøres en langt større indsats for at forbedre undervisningens kvalitet.

Under den 2. EFSR 1994-1999 for Grækenland blev der iværksat en række tiltag til fordel for de tekniske gymnasier, herunder udarbejdelse af nye læseplaner og bøger, videreuddannelse af lærere og tilrettelæggelse af kurser på miljø- og sundhedsområdet.

Den 3. EFSR 2000-2006 for Grækenland og det operationelle program Uddannelse og grundlæggende erhvervsuddannelse, prioritet 2 Fremme og forbedring af uddannelse og erhvervsuddannelse som led i livslang uddannelse, foranstaltning 2.3.2. Forbedring af tekniske gymnasier og laboratorier, omfatter tiltag med henblik på:

- at tilvejebringe og anvende forbindelsesmekanismer til produktion og arbejdsmarked

- at forbedre læseplanerne og indføre mere tidssvarende innovative undervisningsmetoder og -værktøjer

- pilotprojekter til forbedring af undervisningskvaliteten efter evaluering

- at tillægge bedre tilrettelæggelse og evaluering større betydning.

Desuden omfatter de øvrige prioriteter i samme program en række tiltag med henblik på at dæmme op for skolefrafald og bidrage til, at institutionen fungerer godt.

Det beløb, der er blevet bevilget til disse tiltag, er på omkring 500 mio. EUR, hvilket viser, at de nationale myndigheder ønsker at gøre en indsats på området.

De mangler, som det ærede medlem omtaler, kunne skyldes, at det tager tid, før de myndigheder, der er ansvarlige for forvaltningen af programmerne, er klar til at iværksætte dem, jf. Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1). Iværksættelsen af projekter og tiltag er således blevet forsinket af denne grund. De myndigheder, der forvalter ovennævnte operationelle program, planlægger at foretage udvælgelse af projekter og iværksætte dem inden udgangen af 2002, hvilket skulle bidrage til løsning af problemerne.

(1) EFT L 161 af 26.6.1999.